CELEX: 32011R1353
Language: sk
Date: 2011-12-20 00:00:00
Title: Vykonávacie nariadenie Komisie (EÚ) č. 1353/2011 z  20. decembra 2011 , ktorým sa mení a dopĺňa nariadenie (ES) č. 883/2006 o podrobných podmienkach uplatňovania nariadenia Rady (ES) č. 1290/2005, pokiaľ ide o vedenie účtov platobných agentúr, vyhlásenia o výdavkoch a príjmoch a podmienky úhrady výdavkov z fondov EPZF a EPFRV

21.12.2011   
            
            
               SK
            
            
               Úradný vestník Európskej únie
            
            
               L 338/35
            
         VYKONÁVACIE NARIADENIE KOMISIE (EÚ) č. 1353/2011
   z 20. decembra 2011,
   ktorým sa mení a dopĺňa nariadenie (ES) č. 883/2006 o podrobných podmienkach uplatňovania nariadenia Rady (ES) č. 1290/2005, pokiaľ ide o vedenie účtov platobných agentúr, vyhlásenia o výdavkoch a príjmoch a podmienky úhrady výdavkov z fondov EPZF a EPFRV
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä jeho článok 42,
   keďže:
   
               (1)
            
            
               V článku 70 [ods. 4c] nariadenia Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (2) sa umožňuje, aby sa miera príspevku z EPFRV zvýšila na maximálny strop 95 % v prípade členských štátov, ktorých finančná stabilita čelí vážnym ťažkostiam.
            
         
               (2)
            
            
               Na to, aby členské štáty mohli čo najskôr využívať zvýšenú mieru spolufinancovania, treba s okamžitou platnosťou upraviť pravidlá na výpočet príspevku Únie v súvislosti s účtami EPFRV, ktoré sú ustanovené v nariadení Komisie (ES) č. 883/2006 (3).
            
         
               (3)
            
            
               Nariadenie (ES) č. 883/2006 by sa preto malo zodpovedajúcim spôsobom zmeniť a doplniť.
            
         
               (4)
            
            
               Opatrenia stanovené v tomto nariadení sú v súlade so stanoviskom Výboru poľnohospodárskych fondov,
            
         PRIJALA TOTO NARIADENIE:
   Článok 1
   K článku 17 ods. 1 nariadenia (ES) č. 883/2006 sa pridáva nasledujúci pododsek:
   
      „Odchylne od prvého pododseku sa príspevok Únie na programy na rozvoj vidieka upravené podľa článku 70 [ods. 4c] nariadenia (ES) č. 1698/2005 počas obdobia uplatňovania výnimky podľa článku 70 [ods. 4c] uvedeného nariadenia vypočíta na základe finančného plánu, ktorý je v účinnosti posledný deň referenčného obdobia. Pre posledné referenčné obdobie v období uplatňovania výnimky uvedenej v článku 70 [ods. 4c] nariadenia (ES) č. 1698/2005 sa vo vyhlásení o výdavkoch podľa článku 16 uvedú oddelene skutočné výdavky z obdobia pred uplatnením výnimky a skutočné výdavky po skončení jej uplatňovania. Príspevok Únie, ktorý sa má v rámci týchto etáp referenčného obdobia vyplatiť, sa vypočíta na základe finančného plánu platného počas obdobia príslušnej etapy referenčného obdobia.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. decembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 209, 11.8.2005, s. 1.
   
      (2)  Ú. v. EÚ L 277, 21.10.2005, s. 1.
   
      (3)  Ú. v. EÚ L 171, 23.6.2006, s. 1.